**UZNESENIA**

**z 31. zasadnutia Štátnej komisie**

**pre voľby a kontrolu financovania politických strán pre VII. volebné obdobie**

**zo dňa 13. júna 2018**

***Uznesenie č. 31/1/1***

*Štátna komisia pre voľby a kontrolu financovania politických strán schvaľuje navrhovaný program rokovania.*

***Uznesenie č. 31/1/2***

*Štátna komisia pre voľby a kontrolu financovania politických strán schvaľuje návrh zápisnice z jej tridsiateho zasadnutia.*

***Uznesenie č. 31/2/1***

*Štátna komisia pre voľby a kontrolu financovania politických strán berie na vedomie informáciu vedúcej Úradu štátnej komisie Mgr. JUDr. Michaely Ružičkovej o doručení oznámenia Národnej agentúry pre sieťové a elektronické služby o nesprávnom postupe
pri aktivácii elektronických schránok niektorých občianskych združení a konštatuje, že na jeho základe nie sú účelné žiadne ďalšie kroky.*

***Uznesenie č. 31/2/2***

 *Štátna komisia pre voľby a kontrolu financovania politických strán berie na vedomie informáciu prof. JUDr. Mojmíra Mamojku, PhD., Ing. Juraja Kolaroviča a vedúcej Úradu štátnej komisie Mgr. JUDr. Michaely Ružičkovej o priebehu seminára AUDIT POLITICKÝCH STRÁN, ktorý sa konal dňa 28.05.2018 v Bratislave.*

***Uznesenie č. 31/3/1***

*Štátna komisia pre voľby a kontrolu financovania politických strán berie na vedomie odstránenie nedostatkov výročných správ za rok 2017 nasledovnými politickými stranami:*

*- Občianski liberáli,*

*- STRANA MODERNÉHO SLOVENSKA (SMS),*

*- Strana zelených Slovenska,*

*- Hnutie za demokraciu,*

*- Šport do Košíc a na Východ,*

*- Demokratická strana.*

***Uznesenie č. 31/4/1***

 *Štátna komisia pre voľby a kontrolu financovania politických strán sa v rámci preverovania podnetu pána P. J. oboznámila s vyjadrením pána R. K. a s vyjadrením pána R. Š.
a na ich základe konštatuje, že nezistila skutočnosti, ktoré by umožňovali začatie správneho konania.*

***Uznesenie č. 31/5/1***

 *Štátna komisia pre voľby a kontrolu financovania politických strán v správnom konaní
č. SVS-OVR2-2018/007071, vedenom voči pánovi O. K. podľa § 19 ods. 5 písm. a) zákona
č. 181/2014 Z. z. o volebnej kampani a o zmene a doplnení zákona č. 85/2005 Z. z. o politických stranách a politických hnutiach v znení neskorších predpisov za vedenie volebnej kampane
po čase uvedenom v § 2 ods. 2 cit. zákona prerokovala vyjadrenie pána O. K. k oznámeniu
o začatí konania a vyjadrenie pána P. K. a ukladá Úradu štátnej komisie zaslať pánovi
O. K. vyjadrenie pána P. K., spolu s upovedomením o jeho práve vyjadriť sa pred vydaním rozhodnutia k jeho podkladu i k spôsobu jeho zistenia, prípadne navrhnúť jeho doplnenie
podľa § 33 ods. 2 zákona č. 71/1967 Zb. o správnom konaní (správny poriadok) v znení neskorších predpisov.*

***Uznesenie č. 31/5/2***

 *Štátna komisia pre voľby a kontrolu financovania politických strán v správnom konaní
č. SVS-OVR2-2018/001563, vedenom voči politickej strane Slovenská ľudová strana Andreja Hlinku podľa § 31 ods. 3 zákona o politických stranách v znení neskorších predpisov
za neodstránenie nedostatkov vo výročnej správe za rok 2015, prerokovala odpoveď Daňového úradu Bratislava na žiadosť o oznámenie skutočnosti majúcej význam pre konanie a rozhodnutie a ukladá Úradu štátnej komisie zaslať ho politickej strane Slovenská ľudová strana Andreja Hlinku, spolu s upovedomením o práve vyjadriť sa k podkladu i k spôsobu jeho zistenia, prípadne navrhnúť jeho doplnenie podľa § 33 ods. 2 zákona č. 71/1967 Zb. o správnom konaní (správny poriadok) v znení neskorších predpisov.*

***Uznesenie č. 31/5/3***

 *Štátna komisia pre voľby a kontrolu financovania politických strán berie na vedomie informáciu vedúcej Úradu štátnej komisie Mgr. JUDr. Michaely Ružičkovej o priebehu správneho konania č. SVS-OVR2-2018/016665 vedenom voči politickej strane JEDNOTNÉ SLOVENSKO podľa § 31 ods. 2 zákona č. 85/2005 Z. z. o politických stranách a politických hnutiach v znení neskorších predpisov za nepredloženie výročnej správy za rok 2017 a ukladá Úradu štátnej komisie zaslať politickej strane JEDNOTNÉ SLOVENSKO upovedomenie o práve vyjadriť sa k podkladu i k spôsobu jeho zistenia, prípadne navrhnúť jeho doplnenie podľa § 33 ods. 2 zákona č. 71/1967 Zb. o správnom konaní (správny poriadok) v znení neskorších predpisov.*

***Uznesenie č. 31/6/1***

 *Štátna komisia pre voľby a kontrolu financovania politických strán v odvolacom konaní
č. SVS-OVR2-2018/018977 prerokovala odvolanie občianskeho združenia Devínska Inak proti rozhodnutiu Ministerstva vnútra Slovenskej republiky sp. č. SVS-OVR1-2018/043284-008
o uložení pokuty za správny delikt uvedený v § 19 ods. 8 písm. d) zákona č. 181/2014 Z. z.
o volebnej kampani a o zmene a doplnení zákona č. 85/2005 Z. z. o politických stranách
a politických hnutiach v znení neskorších predpisov, preskúmala uvedené rozhodnutie, odvolanie občianskeho združenia Devínska Inak zamieta a potvrdzuje rozhodnutie Ministerstva vnútra Slovenskej republiky ako prvostupňového orgánu.*

***Uznesenie č. 31/7/1***

 *Štátna komisia pre voľby a kontrolu financovania politických strán schvaľuje znenie stanoviska k dôvodom politickej strany SPOLU – občianska demokracia, pre ktoré namieta zákonnosť časti uznesenia Štátnej komisie pre voľby a kontrolu financovania politických strán č. 27/5/1 zo dňa 27.02.2018, adresovaného Generálnej prokuratúre Slovenskej republiky.*

***Uznesenie č. 31/7/2***

 *Štátna komisia pre voľby a kontrolu financovania politických strán sa oboznámila
so žiadosťou pána J. B. o poskytnutie výkladu zákona č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov, doručenou dňa 22.05.2018 a postupuje uvedenú žiadosť Ministerstvu vnútra Slovenskej republiky ako vecnému gestorovi cit. zákona.*

***Uznesenie č. 31/7/3***

 *Štátna komisia pre voľby a kontrolu financovania politických strán sa oboznámila
s podnetom pána J. B. doručeným dňa 06.06.2018 a berie na vedomie, že vo veci bolo podané trestné oznámenie orgánom činným v trestnom konaní, ktoré sú príslušné vo veci konať
a preveriť všetky okolnosti daného prípadu, vrátane jeho financovania.*

 *Ministerstvo vnútra Slovenskej republiky alebo okresný úrad môžu zisťovať, či kampaň (antikampaň) vedie na to oprávnený subjekt (napríklad tretia strana) a či ju vedie v súlade
so zákonom až od momentu vyhlásenia volieb.*

 *Štátna komisia pre voľby a kontrolu financovania politických strán ďalej konštatuje,
že ak došlo k neoprávnenému použitiu ochrannej známky politickej strany, tak právne kroky na jej ochranu môže urobiť výlučne majiteľ ochrannej známky.*

***Uznesenie č. 31/7/4/1***

 *K otázke č. 1 pána V. P. Štátna komisia pre voľby a kontrolu financovania politických strán uvádza nasledovné:*

*1. „Podľa § 5 ods. 16 zákona č. 181/ 2014 Z. z. o volebnej kampani Politická strana
pri vedení volebnej kampane na prezidenta má postavenie tretej strany podľa § 8. Znamená to, že je považovaná za "tretiu stranu" ex lege, alebo podlieha aj evidenčnej povinnosti podľa § 8 ods. 3?“*

*Na vedenie volebnej kampane na prezidenta Slovenskej republiky politickou stranou
sa vzťahuje § 8 zákona č. 181/2014 Z. z. o volebnej kampani a o zmene a doplnení zákona
č. 85/2005 Z. z. o politických stranách a politických hnutiach v znení neskorších predpisov, vrátane povinnosti podania žiadosti o zaevidovanie ako tretia strana.*

***Uznesenie č. 31/7/4/2***

 *K otázkam č. 2 a 5 pána V. P. Štátna komisia pre voľby a kontrolu financovania politických strán uvádza nasledovné:*

*2. „Podľa § 29 zákona č. 85/2005 Z. z. o politických stranách a politických hnutiach, nemôže politická strana použiť príspevky zo štátneho rozpočtu na pôžičky a úvery fyzickým
a právnickým osobám, a ani na darovanie. Podľa § 22 ods. 1 písm. h) zákona č. 85/2005 Z. z. o politických stranách a politických hnutiach, príjmami strany môžu byť aj príjmy z pôžičiek
a úverov. Bol by teda v súlade so zákonom č. 85/2005 Z. z. o politických stranách a politických hnutiach postup, ak by si politická strana zobrala z finančnej inštitúcie úver (išlo by teda
o zdroje, ktoré nie sú príspevkami zo štátneho rozpočtu) a následne by tieto zdroje požičala alebo darovala fyzickej osobe (ktorá by bola napríklad kandidátom na prezidenta SR)?“*

*5. „Bolo by v súlade so zákonom č. 85/2005 Z. z. o politických stranách a politických hnutiach, ak by úver z finančnej inštitúcie v zmysle otázky č. 2 politická strana splatila
z príspevkov zo štátneho rozpočtu?“*

*Na otázky č. 2 a 5 Štátna komisia pre voľby a kontrolu financovania politických strán uvádza, že politická strana nemôže finančné prostriedky získané ako príspevky zo štátneho rozpočtu použiť na darovanie alebo pôžičku právnickej alebo fyzickej osobe, a nemôže ani obísť účel zákona tým, že prostriedkami zo štátneho rozpočtu bude splácať úver, ktorý použila
na darovanie alebo poskytnutie pôžičky právnickej alebo fyzickej osobe, a ani na akýkoľvek
iný účel uvedený v § 29 zákona č. 85/2005 Z. z. o politických stranách a politických hnutiach
v znení neskorších predpisov.*

***Uznesenie č. 31/7/4/3***

*K otázkam č. 3 a 4 pána V. P. Štátna komisia pre voľby a kontrolu financovania politických strán uvádza nasledovné:*

*3. „Ak by išlo o kandidáta na prezidenta SR, bol by limit darovaných prostriedkov
na úrovni 100 tis. eur (limit tretej strany) alebo by sa na takúto operáciu limit nevzťahoval?“*

*4. „Ak by k takejto operácii došlo v období viac ako 180 dní pred voľbami prezidenta SR, vzťahovali by sa tento postup nejaké obmedzenia?“*

*Na otázky č. 3 a 4 Štátna komisia pre voľby a kontrolu financovania politických strán uvádza, že samotné darovanie finančných prostriedkov, alebo pôžička kandidátovi na prezidenta nie je volebnou kampaňou podľa § 2 ods. 1 zákona č. 181/2014 Z. z. o volebnej kampani a o zmene
a doplnení zákona č. 85/2005 Z. z. o politických stranách a politických hnutiach v znení neskorších predpisov, a preto sa na tieto úkony limit tretej strany a ani časové obmedzenie ustanovené v zákone o volebnej kampani nevzťahuje.*

***Uznesenie č. 31/7/4/4***

*K otázke č. 6 pána V. P. Štátna komisia pre voľby a kontrolu financovania politických strán uvádza nasledovné:*

*6. „Bolo by možné naformulovať metodické usmernenie, resp. informáciu pre politické strany a politické hnutia, týkajúce sa úpravy postupov, vedenia a financovania volebnej kampane treťou stranou vo vzťahu ku kandidátovi na prezidenta SR?“*

 *Metodické usmernenie obsahujúce informácie týkajúce sa vedenia volebnej kampane tretích strán vypracováva Ministerstvo vnútra Slovenskej republiky, ktoré ho zverejňuje na svojom webovom sídle a po zaevidovaní tretej strany ho každej tretej strane aj zasiela.*

***Uznesenie č. 31/7/5***

*Štátna komisia pre voľby a kontrolu financovania politických strán sa oboznámila
so žiadosťou pána Š. J. o informácie v súvislosti s výkonom pasívneho volebného práva
vo voľbách prezidenta Slovenskej republiky a postupuje uvedenú žiadosť Ministerstvu vnútra Slovenskej republiky ako vecnému gestorovi zákona č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov.*

***Uznesenie č. 31/7/6***

 *Štátna komisia pre voľby a kontrolu financovania politických strán sa oboznámila
s otázkou pána M. K. k možnosti vydania potvrdenia o príslušnosti k volebnému obvodu
a postupuje uvedenú otázku Ministerstvu vnútra Slovenskej republiky ako vecnému gestorovi zákona č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov.*